Lietuvos Respublikos Vyriausybė

nutarimas

DĖL PASIRENGIMO ADMINISTRUOTI EUROPOS SĄJUNGOS FONDŲ LĖŠAS

2020 m. lapkričio 25 d. Nr. 1322

Vilnius

Siekdama tinkamai pasirengti 2021–2027 metų Europos Sąjungos fondų įgyvendinimui ir atsižvelgdama į Europos Parlamento ir Tarybos reglamento, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo ir Europos jūrų reikalų ir žuvininkystės fondo nuostatos ir šių fondų bei Prieglobsčio ir migracijos fondo, Vidaus saugumo fondo ir Sienų valdymo ir vizų priemonės finansinės taisyklės, projektą (Nr. COM(2018) 375), Europos Parlamento ir Tarybos reglamento, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami Europos Parlamento ir Tarybos reglamentai (ES) Nr. 1305/2013 ir (ES) Nr. 1307/2013, projektą (Nr. COM(2018) 392), Europos Parlamento ir Tarybos reglamento dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, projektą (Nr. COM(2018) 393) ir Lietuvos Respublikos strateginio valdymo įstatymo 3 straipsnio 17 dalies 8 punktą ir 17 straipsnio 5 dalį, Lietuvos Respublikos Vyriausybė nutaria:

1. 2021–2027 metų Europos Sąjungos fondų investicijų programai (toliau – Investicijų programa) įgyvendinti:

1.1. Nustatyti, kad:

1.1.1. Lietuvos Respublikos finansų ministerija – Investicijų programos vadovaujančioji institucija ir Investicijų programos audito institucija;

1.1.2. Lietuvos Respublikos vidaus reikalų ministerija – Investicijų programos tarpinė institucija;

1.1.3. viešoji įstaiga Centrinė projektų valdymo agentūra – Investicijų programos tarpinė institucija.

1.2. Pavesti Investicijų programos vadovaujančiajai institucijai ne vėliau kaip per 30 dienų nuo Investicijų programos patvirtinimo dienos patvirtinti šio nutarimo 1.1.2 ir 1.1.3 papunkčiuose nurodytų Investicijų programos tarpinių institucijų funkcijų sąrašą.

2. 2021–2027 metų materialinio nepritekliaus mažinimo programos Lietuvoje (toliau – Nepritekliaus mažinimo programa) įgyvendinimui pasirengti ir jai įgyvendinti:

2.1. Nustatyti, kad:

2.1.1. Lietuvos Respublikos socialinės apsaugos ir darbo ministerija – Nepritekliaus mažinimo programos vadovaujančioji institucija ir Nepritekliaus mažinimo programos audito institucija;

2.1.2. viešoji įstaiga Europos socialinio fondo agentūra – Nepritekliaus mažinimo programos tarpinė institucija.

2.2. Pavesti Nepritekliaus mažinimo programos vadovaujančiajai institucijai ne vėliau kaip per 30 dienų nuo Nepritekliaus mažinimo programos patvirtinimo dienos patvirtinti šio nutarimo 2.1.2 papunktyje nurodytos Nepritekliaus mažinimo programos tarpinės institucijos funkcijų sąrašą.

3. Lietuvos žemės ūkio ir kaimo plėtros 2021–2027 metų strateginio plano (toliau – Žemės ūkio ir kaimo plėtros planas) įgyvendinimui pasirengti ir jam įgyvendinti:

3.1. Nustatyti, kad:

3.1.1. Lietuvos Respublikos žemės ūkio ministerija – Žemės ūkio ir kaimo plėtros plano vadovaujančioji institucija ir Žemės ūkio ir kaimo plėtros plano audito institucija;

3.1.2. Nacionalinė mokėjimo agentūra prie Žemės ūkio ministerijos – Žemės ūkio ir kaimo plėtros plano tarpinė institucija.

3.2. Pavesti Žemės ūkio ir kaimo plėtros plano vadovaujančiajai institucijai ne vėliau kaip per 30 dienų nuo Žemės ūkio ir kaimo plėtros plano patvirtinimo dienos žemės ūkio ministro įsakymu patvirtinti šio nutarimo 3.1.2 papunktyje nurodytos Žemės ūkio ir kaimo plėtros plano tarpinės institucijos funkcijų sąrašą.

4. Lietuvos žuvininkystės sektoriaus 2021–2027 metų veiksmų programos (toliau – Žuvininkystės programa) įgyvendinimui pasirengti ir jai įgyvendinti:

4.1. Nustatyti, kad:

4.1.1. Žemės ūkio ministerija – Žuvininkystės programos vadovaujančioji institucija ir Žuvininkystės programos audito institucija;

4.1.2. Nacionalinė mokėjimo agentūra prie Žemės ūkio ministerijos – Žuvininkystės programos tarpinė institucija.

4.2. Pavesti Žuvininkystės programos vadovaujančiajai institucijai ne vėliau kaip per 30 dienų nuo Žuvininkystės programos patvirtinimo dienos patvirtinti šio nutarimo 4.1.2 papunktyje nurodytos Žuvininkystės programos tarpinės institucijos funkcijų sąrašą.

Laikinai einantis Ministro Pirmininko pareigas	Saulius Skvernelis

Laikinai einantis finansų ministro pareigas	Vilius Šapoka